Gülsə Birsəl

**Gülsə Birsəl** (; ) — türk aktrisası, ssenarist və jurnalist.

## İlk illər
11 mart 1971-ci ildə Gültəkin və Semiha Şənər cütlüyünün üçüncü övladı olaraq İstanbulda dünyaya gəlmişdir. Atası vəkil, anası evdar qadın olmuşdur. Adı, anasının və atasının adlarının ilk hecalarından gəlir. Onun 15 yaş böyük qardaşı Bozkurt və 13 yaş böyük Dilək adında bacısı vardır. Böyük qardaşı oftalmoloq və keçmiş milli voleybolçudur.

Orta təhsilini Bəyoğlu Anadolu Liseyində bitirmişdir. Orta məktəbin son sinfinə qədər aktyorluq peşəsini seçməyi düşünürdü. Lakin sonralar ailəsinin istəyi ilə Boğaziçi Universitetinin İqtisadiyyat fakültəsinə daxil olmuşdur. 1994–1996 illəri arasında Kolumbiya Universitetində kinoçuluq sahəsi üzrə magistr dərəcəsini bitirmişdir.

## Karyerası
Gülsə Birsəl universitet ikinci kursda ikən *Aktual* jurnalında işləməyə başlamışdı. 1996-cı ildə Türkiyəyə qayıdan Birsel, üç ay ərzində ATV telekanalında səhər xəbər bülletenində xarici xəbərlər sujetini yazmışdır. Bir il sonra, *[[Esquire]]* jurnalının baş redaktoru təyin edildi. 1997-ci ilin dekabrından 2003-cü ilə qədər *[[Harper's Bazaar]]* jurnalının redaktoru idi. Sonralar 2001–2002 illəri arasında Sabah qəzetində yazar vəzifəsində çalışmışdır. Bu dövrdə *[[For Him Magazine (FHM)|FHM]]*, *Gəzi*, *Harper's Bazaar* və *[[House Beautiful]]* jurnallarında ümumi koordinator vəzifəsində çalışmışdır. 2002-ci ilin martında ATV telekanalında *G. A. G.* teleproqramı ilə televiziya səhnəsinə çıxmışdır. 2003-cü ilin mart ayında bəzi G. A. G. yazılarını *Olduqca Ciddiyəm* adı ilə nəşr etmişdir. 2004-cü ilin mart ayına qədər G. A. G.-ın aparıcısı və mətin yazarı olmuşdur.

2003-cü ilin mart ayında Levent Özdilək ilə *Eyvah, Eski Kocam!* adlı ATV teleserialında çəkilmişdir. 2004-cü ilin fevralında ATV telekanalında başlayan *Avrupa Yakası* serialının ssenaristi və baş rol ifaçısı idi. Serialda onu Qəzənfər Özcan, Hümeyra və Ata Dəmirər kimi aktyorlar müşayiət etmişdir. 2004-cü ilin may ayında ikinci kitabı olan *Hələ də Ciddiyəm* çap olundu. 2005-ci ildə bir *Oğru var!* filmi ilə kino sahəsində mühüm addım atmışdır. 2005-ci ilin avqust ayında üçüncü kitabı *Yolculuq haradır, həmyerlim?* buraxıldı. 2008-ci ilin aprelində İstanbuldan keçən 2008 Yay Olimpiya Oyunlarında məşəli daşımışdır. O, ikinci dəfə 2009-cu ildə *7 Ərli Hörmüz* filmi ilə kino sahəsində görülmüşdür.

*Avrupa Yakası* 2009-cu ilin iyununda ekranla vidalaşdı. 2009-cu ilin dekabrında Birsəlin dördüncü kitabı *Velev ki Ciddiyəm!*, 2011-ci ilin iyununda isə *Yazlıq* adlı kitabı nəşr edilmişdir. Kanal D-də 2012-ci ilin yanvar ayında buraxılışa başlayan *Yalan Dünya* teleserialında ssenarist olmuşdur. Altan Erkekli, Füsun Dəmirəl və Olgun Şimşək kimi aktyorları müşayiət etmişdir. 2013-cü ilin mart ayında Hürriyət qəzetində yazar olaraq işə başladı. 2015-ci ildə TV8 telekanalında ekrana gələn Komedi Türkiye adlı yarışma proqramında münsiflik etmişdir. Altıncı kitabı olan *Məmləkəti mən xilas edəcəm!* 2015-ci ilin noyabrında buraxılmışdır.

Ssenaristi olduğu və eyni zamanda aktrisa kimi fəaliyyət göstərdiyi ilk bədii film olan *[[Ailə Arasında (film, 2017)|Ailə Arasında]]* 2017-ci ilin dekabr ayında yayımlanmağa başlamışdır. O, 2018-ci ilin Fevral ayında Star TV-də görünməyə başlayan *[[Jet Cəmiyyəti]]* teleserialının ssenarisini yazmış, həmçinin baş rolda iştirak etmişdir.

2019-cu ilin oktyabr ayında rəsmi sosial media hesabında Hürriyət qəzetindən istefa etdiyini açıqladı.

## Şəxsi həyatı
Gülsə Birsəl 1999-cu ilin avqust ayında Fransanın Kann şəhərində tanış olduğu Salah Birsəlin qohumu olan jurnalist və aktyor olan Murad Birsəl ilə evlənmişdir. Bir ana olmaq üçün uyğun olmadığını ifadə edən Birsəlin övladı yoxdur. Nişantaşında həyat yoldaşı ilə bir evdə yaşayır. 2014-cü ilin avqustunda anası Semiha Şənər vəfat etmişdir.

## Nəşrləri
* *Olduqca Ciddiyəm* (mart, 2003)
* *Hələ də Ciddiyəm* (may, 2004)
* *Yolculuq haradır, həmyerlim?* (avqust, 2005)
* *Velev ki Ciddiyəm!* (dekabr, 2009)
* *Yazlıq* (iyun, 2011)
* *Məmləkəti mən xilas edəcəm!* (noyabr, 2015)

## İstinadlar

## Həmçinin bax
*